શિશુપાળે તમને સો ગાળો દીધી તો પણ તમે જરાય ખીજાયા નહિ. છેવટે એને તમે મુક્તિ આપી એવા દયાળુ છો. ભગવાને જેને માર્યા તેને તાર્યા છે અને પોતામાં સમાવી લીધા એવા દયાળુ છે. સમજાવીને શરણે લો છો. પ્રભુ ! તમે જીવ પ્રાણી માત્રના પિતા છો, અજ્ઞાનીઓ તમારો વિના કારણે સમજ્યા વિના દ્રોહ કરે છે, છતાં તમે હસતે મુખે સહન કરો છો, જરાય રોષ નથી રાખતા. રોષ છે તે આત્માનો મોટો શત્રુ છે. ક્રોધને કારણે બધા દુઃખી થાય છે. તમારી તચ્છા હોય કે મારે આ ખાવું છે અને એ ન મળે એટલે તરત જ ક્રોધ આવી બેસે, ક્રોધ બહુ ભયંકર છે. જેમ બહુ ધુમાડાથી અગ્નિ દબાઈ જાય છે. જેમ બહુ મેલ ચડવાથી દર્પણ દબાઈ જાય છે, એ જ રીતે માણસનું તમામ જ્ઞાન, તમામ સમજણ ક્રોધથી ઢંકાઈ જાય છે અને શાંતિનું નામ નિશાન રહેતું નથી. ક્રોધરૂપી ચોરને ઓળખો ! એ જ્ઞાન, સમજણ, દયા,શાંતિ,સંપની ચોરી કરી જાય છે, ચોરને ઓળખતાં શીખો. જ્યારે ગુસ્સો ચડે તયારે મૌન રાખશો તો ગુસ્સો એકદમ ઓસરી જશે. ક્રોધને એમ થશે. આ મને ઓળખી ગયો છે, મૌનનો મહિમા ઘણો છે. એક ભક્ત હતા તેનું નામ કાનજીભાઈ. પણ નખથી શિખા સુધી કાયમ ક્રોધ ભરેલો જ હોય. વાતની વાતમાં બાઝી પડે, બહુ જ તીખો મરચા જેવો સ્વભાવ.